PAKUOTĖS LAPELIS: INFORMACIJA VARTOTOJUI

ODESTON 200 mg tabletės
Himekromonas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija. Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

ODESTON galima įsigyti be recepto, tačiau jį reikia vartoti tiksliai, kaip nurodyta, kad poveikis būtų geriausias.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių. 
· Jeigu per 2 dienas Jūsų savijauta nepagerėjo arba net pablogėjo, kreipkitės į gydytoją.

-	Jeigu simptomai pasunkėjo arba per 2 dienas nepalengvėjo, kreipkitės į gydytoją.
-	

Apie ką rašoma šiame lapelyje?
1.       Kas yra ODESTON ir kam jis vartojamas
2.       Kas žinotina prieš vartojant ODESTON
3.	Kaip vartoti ODESTON
4.	Galimas šalutinis poveikis
5.	Kaip laikyti ODESTON 
6.	Pakuotės turinys ir kita informacija


1.		 Kas yra ODESTON ir kam jis vartojamas

Himekromonas, panašiai kaip papaverinas, labai veiksmingai šalina lygiųjų raumenų spazmą. Vaistinis preparatas mažina tulžies stazę ir neleidžia susidaryti tulžyje cholesterolio kristalų nuosėdoms, gerina tulžies nutekėjimą. Himekromonas gerai absorbuojamas iš virškinimo trakto, išsiskiria su šlapimu ir yra netoksiškas.

ODESTON 200 mg tabletės yra vaistas, skirtas funkciniams negalavimams, atsirandantiems po valgio dėl tulžies stokos ir pasireiškiantiems sunkumo jausmu ir skausmu dešinėje viršutinėje pilvo dalyje, malšinti.


2.	Kas žinotina prieš vartojant ODESTON 

ODESTON vartoti negalima:
-	jeigu yra alergija (padidėjęs jautrumas) himekromonui arba bet kuriai pagalbinei ODESTON medžiagai;
-	jeigu yra sunkus kepenų funkcijos sutrikimas;
-	jeigu yra uždegiminiai (Krono liga, opinis kolitas), navikiniai, alerginiai žarnyno ir skrandžio sutrikimai;
-	jeigu yra žarnų nepraeinamumas;
-	jeigu yra sunkus inkstų funkcijos nepakankamumas;
-	jeigu yra organinės kilmės tulžies takų nepraeinamumas;
-	jeigu yra pūlingas tulžies pūslės uždegimas.

Specialių atsargumo priemonių reikia
Jei atsiranda kepenų ir (arba) inkstų nepakankamumo simptomų, medikamento vartojimą reikia nedelsiant nutraukti.

Kitų vaistų vartojimas
Jeigu vartojate arba neseniai vartojote kitų vaistų, įskaitant įsigytus be recepto, pasakykite gydytojui arba vaistininkui.

Morfinas silpnina himekromono poveikį. Jei kartu su himekromonu vartojama metoklopramido, abiejų preparatų poveikis silpnėja.

Nėštumas ir žindymo laikotarpis		
Prieš vartojant bet kokį vaistą, būtina pasitarti su gydytoju arba vaistininku. 
Nėščioms moterims preparato galima vartoti tik būtiniausiu atveju.
Žindyvėms preparato galima vartoti tik būtiniausiu atveju.

Odeston sudėtyje yra natrio
Šio vaisto vienoje tabletėje  yra mažiau kaip 1 mmol (23 mg) natrio, t. y. jis beveik neturi reikšmės..

3.	Kaip vartoti ODESTON  

ODESTON vartokite tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Suaugę žmonės ir paaugliai vyresni nei 15 metų
Paprastai 3 kartus per dieną prieš valgį reikia gerti po 2 tabletes. 
Jei būklė sunki, reikia kreiptis į gydytoją.

12 – 15 metų paaugliai
Gerti prieš valgį po 1 tabletę 3 kartus per dieną.


4.	Galimas šalutinis poveikis 

ODESTON, kaip ir kiti vaistai gali sukelti šalutinį poveikį, nors jis pasireiškia ne visiems žmonėms.
Paprastai medikamentas toleruojamas gerai. 
Nepageidaujamas poveikis pateiktas, remiantis sutrikimų dažnio apibūdinimu, kuris nurodytas toliau.
	Labai dažni
	Pasireiškia daugiau, kaip 1 iš 10 pacientų

	Dažni
	Pasireiškia mažiau, kaip 1 iš 10 pacientų

	Nedažni
	Pasireiškia mažiau, kaip 1 iš 100 pacientų

	Reti
	Pasireiškia mažiau, kaip 1 iš 1000 pacientų

	Labai reti 
	Pasireiškia mažiau, kaip 1 iš 10000 pacientų, dažnis nežinomas (negali būti įvertintas pagal turimus duomenis)



Nervų sistemos sutrikimai
Reti
Retais atvejais atsiranda galvos skausmas

Virškinimo trakto sutrikimai
Reti
Kai kuriems pacientams gali prasidėti viduriavimas, atsirasti sunkumo ar pilnumo pojūtis pilve. 

Jeigu pasireiškė sunkus šalutinis poveikis arba pastebėjote šiame lapelyje nenurodytą šalutinį poveikį, pasakykite gydytojui arba vaistininkui.  


5.	Kaip laikyti ODESTON 

Laikyti vaikams nepasiekiamoje ir nepastebimoje vietoje.
Laikyti ne aukštesnėje kaip 25 °C temperatūroje.
Laikyti gamintojo pakuotėje, kad preparatas būtų apsaugotas nuo šviesos ir drėgmės. 
Ant dėžutės ir tablečių talpyklės po „Tinka iki“  nurodytam tinkamumo laikui pasibaigus, preparato vartoti negalima.
Vaistų negalima išpilti į kanalizaciją arba išmesti su buitinėmis atliekomis. Kaip tvarkyti nereikalingus vaistus, klauskite vaistininko. Šios priemonės padės apsaugoti aplinką.



6.	Pakuotės turinys ir kita informacija

ODESTON 200 mg tabletės sudėtis

-	Veiklioji medžiaga yra himekromonas. Vienoje tabletėje yra 200 mg himekromono.
-	Pagalbinės medžiagos yra bulvių krakmolas, želatina, magnio stearatas, natrio laurilsulfatas.

ODESTON išvaizda ir kiekis pakuotėje

Tabletės yra plokščios, apvalios, baltos arba gelsvos, vienoje jų pusėje įspausta raidė „Ch“.

Tabletės supakuotos į PVC / aliuminio folijos lizdines plokšteles arba polietileno talpyklę kartoninėje dėžutėje su pakuotės lapeliu.
Pakuotėje yra 50 tablečių.

Registruotojas ir gamintojas

Registravimo liudijimo turėtojas
Adamed Pharma S.A.
Pieńków, M. Adamkiewicza st. no. 6A
05-152 Czosnów
Lenkija


Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „Polsana“ 
Konstitucijos pr 123A
LT-08105 Vilnius
Tel. + 370 27 23 872


Šis pakuotės lapelis paskutinį kartą patvirtintas 2021-02-26.


Naujausia pakuotės lapelio redakcija pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos (VVKT) interneto svetainėje http://www.vvkt.lt/

